Робърт Бърнс
Червена роза

Превод от английски: Александър Тончев, 2006

chitanka.info

Червена роза — любовта ми

е цъфнал цвят през май,

о, тя е като песен сладка,

що с меден звук се лей.

Красива си, девойко мила,

останал съм без дъх,

ще любя само теб, до дъно

море дорде пресъхне.

Дорде море пресъхне, мила,

и стапя камък слънце,

а пясъкът ни на живота

се изтече до зрънце.

Любима, остани със здраве,

че път ме чака, мила,

при теб след време ще се върна,

накрай света заминал.

Червена роза — любовта ми

е цъфнал цвят през май,

о, тя е като песен сладка,

що с меден звук се лей.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.